Tomme toiletruller, urinstank, skægstubbe i vasken og i værste tilfælde afføring på gulvet.

Sådan beskriver lastvognschauffør Tage Nielsen toiletoplevelsen på danske rastepladser.

- Danske rastepladstoiletter er blandt de ulækreste i Europa, siger han.

Ligesom mange af sine kolleger kører Tage Nielsen typisk hjemmefra mandag morgen og er først hjemme fredag eftermiddag igen. Derfor er han nødsaget til ind i mellem at bruge de danske rastepladstoiletter, selv om det ofte er en meget uhumsk oplevelse.

- Jeg er ked af at skulle sige det om mine kolleger, men der må være mange svin i mellem, siger Tage Nielsen, der mener betalingstoiletter er løsningen.

Tage Nielsen er langt fra alene om at væmmes ved de danske rastepladstoiletter. I en undersøgelse foretaget af Epinion for sælgernes fagforening Business Danmark svarer kun hver fjerde dansker, at de er tilfredse med renligheden på toiletterne på danske rastepladser.

Hele 29 procent er direkte utilfredse med forholdene.